РЕШЕНИЕ
№ 401
София, 25.03.2025 г.
В ИМЕТО НА НАРОДА
Административният съд - София Област - IV състав, в съдебно заседание на двадесет и пети февруари две хиляди двадесет и пета година в състав:
[bookmark: _s26o985hphj9]При секретар ТОДОРКА ГЕОРГИЕВА като разгледа докладваното от съдия ХРИСТО КРАЧУНОВ административно дело № 20247020700480 / 2024 г., за да се произнесе взе предвид следното:
Производството е по реда на чл. 145 - 178 от АПК във връзка с чл. 76, ал. 1 /отм./ от Закона за отнемане на незаконно придобитото имущество вр. с § 5, ал. 1 ПЗР на Закона за противодействие на корупцията. Образувано е по жалба на Д. Р. Д., против Решение № РС-508-23-026 от 27.03.2024 год. на Комисията за противодействие на корупцията, в частта, с която е установен конфликт на интереси по отношение на Д. Р. Д. - лице, заемащо висша публична длъжност, по смисъла на чл. 6, ал. 1, т. 32 /отм./ от ЗОНПИ, за това, че с подписването на платежни нареждания за плащания по фактури с № 887/01.12.2020 г. и № 889/14.12.2020 г. е разходвал бюджетни средства в интерес на „Етрополски бук“ ЕООД, в което свързано с него лице и негов брат – Е. Р. Д. е управител и едноличен собственик на капитала, с което е нарушил забраната на чл. 59, ал. 1, предложение второ /отм./ от ЗОНПИ, наложена му е глоба в размер на 5 000, 00 лева, на основание чл. 171, ал. 1 /отм./ от ЗОНПИ, за осъществен конфликт на интереси по чл. 52 /отм./ от ЗОНПИ, извършено в качеството му на Кмет на Община Етрополе и лице, заемащо висша публична длъжност, по смисъла на чл. 6, ал. 1, т. 32 /отм./ от ЗОНПИ, във връзка с подписани платежни нареждания и е отнета в полза на Общината сумата в размер на 234,85 лева, представляваща нетното дневно възнаграждение за датата на разходване на бюджетните средства – 31.10.2020, получено от деянието, породило конфликт на интереси, на основание чл. 81, ал 1 /отм./ от ЗОНПИ, както и е отнета в полза на държавата сумата от 2160 лева представляваща получената материална облага, в резултат на установения конфликт на интереси.
В жалбите се релевират доводи за незаконосъобразност на решението, в оспорените части, поради постановяването му при неправилно приложение на материалния закон, с оглед на което се отправя искане неговата отмяна, в оспорените части, и за присъждане на направените в производството разноски съгласно представен списък.
В съдебно заседание жалбоподателят, чрез процесуалния си представител, поддържа жалбата, като излага подробни съображения за незаконосъобразност на решението на КПК в оспорените части. Навеждат се доводи, че задължението формално да разпише платежните нареждания за поети от друго лице задължения не представлява конфликт на интереси.
Ответникът – Комисия за противодействие на корупцията, оспорва жалбата и моли за нейното отхвърляне като неоснователна. Претендира присъждане на юрисконсултско възнаграждение. Прави възражение за прекомерност на размера на претендирания адвокатски хонорар. Съображения за законосъобразност на административния акт в обжалваните части са изложени в депозирани чрез процесуален представител писмени бележки.
Съдът, след съвкупна преценка на събраните по делото доказателства и доводите на страните приема за установено от фактическа страна следното:
Производството по издаване на оспореното решение е образувано въз основа на Решение за образуване на производство за конфликт на интереси № КИ-186/07.09.2023 г. на Комисията за противодействие на корупцията, образувано по сигнал с рег. № ЦУ01/С-508/28.08.2023 г.
Между страните по делото не се спори, че към датата на подписване на платежни нареждания за плащания по фактури с № 887/01.12.2020 г. и № 889/14.12.2020 г. Д. Р. Д. изпълнява длъжността Кмет на Община Етрополе. Не е спорно по делото и от справка в Търговския регистър се установява, че управител и едноличен собственик на капитала на „Етрополски бук“ ЕООД е Е. Р. Д., който е брат на Д. Р. Д.. Не е спорно и обстоятелството, че двете платежни нареждания са подписани от Д. Р. Д..
Въз основа на установените факти и събраните доказателства КПК е приела, че с подписването на платежните нареждания, с които на „Етрополски бук“ ЕООД са изплатени сумите в общ размер на 2160 лева, Д. Р. Д., в качеството си на кмет на Община Етрополе и лице заемащо висша публична длъжност по смисъла на чл. 6, ал. 1. т. 32 /отм./ от ЗОНПИ, е извършил нарушение на чл. 59, ал. 1, предложение второ /отм./ от ЗОНПИ, на дата 31.12.2020 година, като е разходвал бюджетни средства в интерес на „Етрополски бук“ ЕООД.
При така установената фактическа обстановка съдът приема от правна страна следното:
Оспореното Решение № РС-508-23-026 от 27.03.2024 год. е издадено от компетентен орган – КПК, съгласно чл. 7, ал. 1, във връзка с чл. 13, ал. 1, т. 4 /отм./ във връзка с чл. 74, ал. 1 /отм./ от ЗОНПИ. Атакуваният по съдебен ред административен акт е издаден в предвидената в чл. 74, ал. 1 /отм./ от ЗОНПИ форма – писмено решение, съдържащо всички реквизити, изискуеми от чл. 74, ал. 2 и ал. 3 /отм./ от ЗОНПИ. Изложени са конкретните съображения на колективния административен орган, мотивирали го да издаде оспореното решение. В същото се съдържа подробно описание на възприетата фактическа обстановка и направените въз основа на нея правни изводи. Решението е постановено при спазване на административно производствените правила. Съгласно разпоредбата на чл. 71, ал. 1, предложение първо във връзка с ал. 2 /отм./ от ЗОНПИ, производството е започнало въз основа на подаден сигнал, който не е анонимен. Събрани са относимите писмени доказателства за изясняване на релевантните факти и обстоятелства. На лицето, съобразно изискванията на чл. 72, ал. 6 и ал. 7 от ЗОНПИ, е дадена възможност да се запознае със събраните доказателства, да представи или да посочи за събиране и нови такива и в съответствие с ал. 5 на чл. 72 от ЗОНПИ му е предоставена възможност да бъде изслушано от комисията, от която то се е възползвало, като дадените от него обяснения са обсъдени от административния орган при приемане на решението. Последното е постановено извън срока по чл. 74, ал. 1 от ЗОНПИ, но съгласно трайната съдебна практика на ВАС, изразена в Решение № 12130 от 30.09.2020 г. на ВАС, постановено по адм. дело № 2277/2020 г., Решение № 11813 от 23.09.2020 г. на ВАС, постановено по адм. дело № 880/2020 г. и други, същият е инструктивен, поради което не е допуснато съществено нарушение на административнопроизводствените правила.
Решението на КПК, в обжалваните части, е постановено при правилно приложение на относимите материалноправни разпоредби.
Съгласно чл. 2, т. 1 от ЗОНПИ, законът има за цел да се защитят интересите на обществото чрез създаване на гаранции, че лицата, заемащи висши публични длъжности, изпълняват правомощията или задълженията си честно и почтено, при спазване на Конституцията и законите. Разпоредбата на чл. 52 от ЗОНПИ дефинира понятието "конфликт на интереси" по смисъла на закона като съществуващ частен интерес за лицето, заемащо висша публична длъжност, който интерес може да повлияе върху безпристрастното и обективното изпълнение на правомощията или задълженията му по служба. "Частен", съгласно чл. 53 от ЗОНПИ, е всеки интерес, който води до облага от материален или нематериален характер за лице, заемащо висша публична длъжност, или за свързани с него лица, включително всяко поето задължение.
Фактите по делото са установени по безспорен начин.
С първата обжалвана част от решението на КПК, по отношение на Д. Д. е установен конфликт на интереси за това, че в качеството си на кмет на Община Етрополе и лице, заемащо висша публична длъжност по смисъла на чл. 6, ал. 1. т. 32 /отм./ от ЗОНПИ, е подписал платежни нареждания за плащания по фактури с № 887/01.12.2020 г. и № 889/14.12.2020 г. , с които на „Етрополски бук“ ЕООД са изплатени суми по фактури в общ размер на 2160 лева, което представлява нарушение на чл. 59, ал. 1, предложение второ /отм./ от ЗОНПИ. Съгласно тази разпоредба, лице, заемащо висша публична длъжност, няма право да разходва бюджетни средства, включително средства от фондове, принадлежащи на Европейския съюз или предоставени от Европейския съюз на българската държава, в интерес на юридически лица с нестопанска цел, търговски дружества или кооперации, в които то или свързани с него лица са членове на орган на управление или контрол, управители, съдружници или притежават дялове или акции.
С оглед безспорно установеното обстоятелство, че към датите на платежните нареждания, с които бюджетните средства са разходвани в полза на дружеството, в което братът на кмета е едноличен собственик на капитала и управител, то правилен е изводът на КПК, че е осъществен фактическият състав на нарушението по чл. 59, ал. 1, предложение второ /отм./ от ЗОНПИ, поради което е налице конфликт на интереси по смисъла на чл. 52 /отм./ от ЗОНПИ.
Фактическият състав на конфликта на интереси по чл. 52 /отм./ от ЗОНПИ предполага кумулативно наличие на три предпоставки: 1) лице, което заема висша публична длъжност; 2) частен интерес на това лице или на свързани с него лица и 3) възможност този частен интерес да повлияе върху безпристрастното и обективното изпълнение на правомощията или задълженията по служба на лицето, заемащо публичната длъжност.
Кметът е нарушил забраната за разходване на бюджетни средства в частен интерес на свързано лице, съдържаща се в чл. 59, ал. 1, предложение второ от ЗОНПИ, упражнявайки свое законово правомощие и подписвайки преводните нареждания от посочената дата в полза на юридическо лице, в което свързано с него лице е управители едноличен собственик на капитала.
Частният интерес е повлиял върху обективното изпълнение на правомощията и задълженията по служба.
Конфликт на интереси е налице тогава, когато лицето, заемащо публична длъжност е упражнило правомощията си в съответствие с материалноправните предпоставки за тяхното прилагане, но това е станало в негов или на свързано с него лице интерес, тъй като конфликтът на интереси се обективира не в резултата – придобита облага, а във възможността частният интерес да повлияе на обективното и безпристрастно изпълнение на правомощията.
В своите решения Върховният административен съд нееднократно, при тълкуване на разпоредбите на чл. 2 от ЗПУКИ (отм.); и чл. 52 /отм./ от ЗОНПИ е посочвал, че законодателят не изисква дори доказване на обстоятелството дали в действителност и как упражнените властнически правомощия са повлияни от установения частен интерес. Конфликт на интереси е налице, ако съответният частен интерес на лицето, заемащо публична длъжност или на свързаното с него лице, е във връзка с упражняването на неговите властнически правомощия. За съставомерността на деянието е достатъчно да е налице формално нарушение на посочената разпоредба, водещо до съмнение в начина, по който се осъществяват съответните публични длъжности. Не е необходимо да бъде доказано резултатно деяние с реални негативни последици. Законът не допуска фактически ситуации, в които дадено лице, заемащо публична длъжност, би могло да повлияе в частен интерес, като по този начин компрометира публичната длъжност, реда и начина, по който се осъществяват функциите, възложени на съответното учреждение, ведомство и пр.
В този смисъл неоснователни се явяват всички възражения, че няма как изпълнението на законово правомощие да е обществено опасно и че е действал в условията на обвързана компетентност. Именно в изпълнение на законовите разпоредби, кметът, както определено от закона длъжностно лице да разходва бюджетни средства, е могъл да делегира правомощията си на първостепенен разпоредител на заместник кмет, или на главен секретар/ постоянен секретар с нарочна заповед, съгласно чл. 11, ал. 4 от Закона за публичните финанси.
Принципната законова цел е предотвратяването на съмнения, че лицата, заемащи публични длъжности, осъществяват правомощията си на база на лични и роднински отношения, а не на база законоустановените критерии (Решение № 5139 от 22.04.2021 г. на ВАС по адм. д. № 3005/2021 г., Решение № 17114 от 13.12.2019 г. на ВАС по адм. д. № 9250/2019 г., VІ отд., Решение № 115 от 6.01.2016 г. на ВАС по адм. д. № 1439/2015 г., VII отд., Решение № 6945 от 23.05.2014 г. на ВАС по адм. д. № 1791/2014 г., VII отд. и др.).
За избягване и преодоляване потенциалната възможност лицето, заемащо публична длъжност, да бъде поставено в ситуация, в която упражняването на правомощията му да бъде повлияно от частен интерес, е въведена забраната за действие в такива ситуации- лицето, заемащо публична длъжност, няма право да извършва дейности в частен интерес при изпълнение на правомощията си.
Следва да бъде отбелязано и обстоятелството, че разходването на бюджетни средства е последният акт от сложен фактически състав, включващ множество юридически факти- заявка, одобрение на заявката, предварителен контрол и т. н. То е различно от разрешението за разходването им или одобряване на отчета за това. Чл. 59, ал. 1, предл. Първо /отм./ от ЗОНПИ намира своето приложение само към действието по плащане, а разходването е управленски акт, който е в изпълнение на властнически правомощия.
Поведението на жалбоподателя, правилно е квалифицирано от КПК като наличие на частен интерес, изразяващ се в получаване на облага с материален характер.
Горните фактически и правни съображения водят до извод за издаване на оспореното решение от Комисията за противодействие на корупцията, в съответствие с материалния закон и неговата цел.
С оглед изхода на спора на Комисията за противодействие на корупцията и за отнемане на незаконно придобито имущество следва да бъдат присъдени разноски в размер на 100 лева за настоящата инстанция, представляващи юрисконсултско възнаграждение в минимален размер, съгласно чл. 78, ал. 8 ГПК, във връзка с чл. 37, ал. 1 от Закона за правната помощ и чл. 24 от Наредбата за заплащане на правната помощ.
РЕШИ:
ОТХВЪРЛЯ жалбата на Д. Р. Д., [ЕГН] против Решение № РС-508-23-026 от 27.03.2024 год. на Комисията за противодействие на корупцията, в частта, с която е установен конфликт на интереси по отношение на Д. Р. Д., в качеството му на лице, заемащо висша публична длъжност, по смисъла на чл. 6, ал. 1, т. 32 /отм./ от ЗОНПИ, за това, че с подписването на платежни нареждания за плащания по фактури с № 887/01.12.2020 г. и № 889/14.12.2020 г. е разходвал бюджетни средства в интерес на „Етрополски бук“ ЕООД, в което свързано с него лице и негов брат – Е. Р. Д. е управител и едноличен собственик на капитала, с което е нарушил забраната на чл. 59, ал. 1, предложение второ /отм./ от ЗОНПИ, наложена му е глоба в размер на 5 000, 00 лева, на основание чл. 171, ал. 1 /отм./ от ЗОНПИ, за осъществен конфликт на интереси по чл. 52 /отм./ от ЗОНПИ, извършено в качеството му на Кмет на Община Етрополе и лице, заемащо висша публична длъжност, по смисъла на чл. 6, ал. 1, т. 32 /отм./ от ЗОНПИ, във връзка с подписани платежни нареждания и е отнета в полза на Общината сумата в размер на 234,85 лева, представляваща нетното дневно възнаграждение за датата на разходване на бюджетните средства – 31.10.2020, получено от деянието, породило конфликт на интереси, на основание чл. 81, ал 1 от ЗОНПИ, както и е отнета в полза на държавата сумата от 2160 лева представляваща получената материална облага, в резултат на установения конфликт на интереси.
ОСЪЖДА Д. Р. Д., [ЕГН] да заплати в полза на Комисията за противодействие на корупцията сумата от 100, 00 /сто/ лева, представляваща разноски за юрисконсултско възнаграждение.
Решението подлежи на касационно обжалване в 14-дневен срок от съобщението до страните пред Върховен административен съд.
	СЪДИЯ:
	

	
	





